《良店道中大风夜作野泊安陵达晓风息趋连窝》
明代·程敏政

我行沧景路，渺渺夜过亥。东风何太颠，势欲𥳽鲸海。

盘涡如阱旋，骇浪若山嵬。崩腾沙口决，斩剥岸形改。

官舟浮一匏，出没渐危殆。牵夫屡前却，舟子失精采。

无乃蛟龙怒，或恐鼋鼍馁。合力眠高桅，择地舣而待。

家人走彷徨，船头设菹醢。相呼酹冯夷，亦欲诉真宰。

狂飙俄尔恬，愁云散其叆。张帆下中流，击楫歌欸乃。

起望推双篷，喜气人百倍。向来得失心，悠悠竟安在。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。